Bau

Bau arba Baba – deivė Mesopotamijos mitologijoje, daugiausia garbinta Lagaše. Tai vaisingumo dievybė, Deivės Motinos manifestacija. Šiuo aspektu buvo atsakinga už žmonių ir gyvūnų vaisingumą. Žinomas epitetas „gausybės viešpatė“ (SAL šág.ga), taip pat dažnas epitetas „motina Bau“. Vėliau Bau buvo priskiriamos ir gydymo deivės funkcijos, ji įvardijama „juodagalvių gydytoja“. Vienoje šumerų giesmėje šitaip įvardijama drauge su gydymo deive Ninisina. Su pastarąja (taip pat ir kitomis gydymo deivėmis Gula bei Nintinuga) pradėta tapatinti Senosios Babilonijos karalystės laikotarpiu. Sutuoktinis – Ningirsu arba Zababa (Kišo mieste), tėvas – dangaus dievas Anu.Jeremy Black; Anthony Green (1992). Gods, Demons and Symbols of Ancient Mesopotamia: An Illustrated Dictionary. University of Texas Press, p. 39. ISBN 978-0-292-70794-8. Motina kartais įvardijama deivė Gatumdug. Su Ningirsu susilaukusi dviejų sūnų – dievų Ig-alimos ir Šul-šaganos. Turėjusi ir septynias dukteris, tačiau nėra aišku, ar jų tėvas taip pat buvęs Ningirsu. II tūkst. pr. m. e. pabaigoje buvo siejama ir su užkalbėjimų deive Ningirim. Gwendolyn Leick (2002). A Dictionary of Ancient Near Eastern Mythology, p. 23. ISBN 9781134641024. 

Žinios apie Bau kultą siekia ankstyvąjį dinastinį laikotarpį. Minima Faros ir vėlesniuose įrašuose, ypač gausu asmenvardžių, į kuriuos įeina šios deivės vardas. Taip pat minima ir valdovų Urukaginos, Entemenos įrašuose. Aptikta nemažai jai skirtų apžadinių aukų, daugiausia iš Lagašo ensio Gudėjos laikų. Senosios Babilonijos karalystės laikais buvo garbinama Nipūre, Isine, Larsoje bei Ūre. Kaip gydymo deivė, minima I tūkst. pr. m. e. datuojamame akadų himne. Deivės kultas dar buvo išsilaikęs Seleukidų imperijos laikais, tačiau šio laikotarpio tekstuose ji minima retai.Ancient Mesopotamian Gods and Goddesses: Baba (goddess). [Nuoroda tikrinta 2019-08-27].

Deivei Bau skirtų šventyklų būta Lagaše (E-urukuga) ir Girsu (E-tarsirsir), yra išlikę įrašų apie aukojimus Bau E-tarsirsir šventykloje, čia buvę ir pranašaujama. Girsu per Naujųjų metų šventę, trukdavusią septynias dienas, būdavo atkartojamos šventosios Bau ir Ningirsu vestuvės, kur Ningirsu atstovaudavo pats valdovas, o Bau – jos vyriausioji žynė. Taip būdavo paminimas viso, kas gyva, nuolatinis atsinaujinimas.Klima, Josef (1983): Sociedad y cultura en la Antigua Mesopotamia. Madrid: Akal editor, p. 175. ISBN 84-7339-517-4. Bau šventyklos būta ir Uruke, kur ji pastatyta valdant Urukaginai, o gal ir ankstesniais laikais. Ūre, dievo Nanos Ekišnugal šventykloje, buvo Bau skirta šventoji vieta.

Deivė Bau simbolis (greičiausiai vėtyklė) aptinkamas ant babiloniečių kudurru akmenų.

 Šaltiniai 

Kategorija:Mesopotamijos deivės